**Počeo 19. Kamp Interakcija - učesnici stigli iz 11 zemalja**

***Uvodna radionica tradicionalno održana u Kulturnom centru Beograda***

U subotu, 10. avgusta, dolaskom [četrnaest učesnika](https://www.interaction.rs/sr/ucesnici_kamp/), studenata filmskih akademija iz 11 zemalja (Austrija, Bangladeš, Estonija, Hrvatska, Indija, Poljska, Rumunija, Rusija, SAD, Srbija i Ujedinjeno Kraljevstvo), počeo je [19. Interakcija: studentski filmski kamp](https://www.interaction.rs/sr/studentski_kamp/). Na uvodnoj radionici u Kulturnom centru Beograd učesnicima su se obratili Zorana Đaković Minniti, pomoćnica direktora za program Kulturnog centra Beograda, Dejan Petrović, umetnički direktor Interakcije, Predrag Živković, izvšni producent Kampa Interakcija i Efim Graboj, mentor Kampa.

Tokom boravka na Kampu, od 10. do 26. avgusta, učesnici će nastaviti, najpre da rade na istraživanju priča za svoje filmove, a potom će snimati i montirati svoje dokumentarce. Studenti su nakon uvodne radionice, otputovali u Čačak, Užice i Požegu, gde, podeljeni u tri ekipe, snimaju tri kratka dokumentarna filma.

[Odabrani polaznici](https://www.interaction.rs/sr/ucesnici_kamp/) rade pod mentorstvom [Efima Graboja](https://www.interaction.rs/sr/efim-graboy_srb/), izraelskog reditelja i alumniste Interakcija Kampa, a filmovi će pretpremijerno biti prikazani 26. avgusta na svečanom zatvaranju Festivala *Interakcija* u Užicu, a tradicionalno i dan kasnije u Dvorani Kulturnog centra Beograda.

Ovogodišnji učesnici Kampa – studenti režije, kamere, montaže, dizajna zvuka i produkcije, u prethodna dva meseca imali su priliku da slušaju [onlajn predavanja](https://www.interaction.rs/sr/eksperti_kamp/) nagrađivanih dokumentarista iz SAD – Džejmija Melcera, profesora na Stenford Univerzitetu, kao i Krisa Filiponea, čiji je dokumentarac *Stanica Huntsville*, koji je režirao zajedno sa profesorom Melcerom, premijerno prikazan na Berlinskom festivalu. Takođe, Megan Barker, antropološkinja i predavačica na UCL - Institutu za obrazovanje u Londonu i Uroš Živković, programski direktor [*Tačke povratka*](https://tackapovratka.rs/), podelili su svoje iskustvo o cirkularnim migracijama sa učesnicima Kampa.

Više o učesnicima ovogodišnjeg Interakcija Kampa možete pronaći [OVDE](https://www.interaction.rs/en/participants_camp/).

Interakciju 2024 realizuje Nezavisni filmski centar *Filmart*, u okviru programa *Užice - prestonica kulture Srbije 2024.godine* u saradnji sa Gradskim kulturnim centrom Užice, a uz podršku Ministarstva kulture Srbije, Filmskog centra Srbije, Ministarstva turizma i omladine, Grada Užice, Grada Čačka, Opštine Požega, Ambasade SAD u Beogradu, podršku Vlade Švajcarske u okviru projekta *Kultura za demokratiju* koji sporovodi Hartefakt fond, Višegrad fonda, CEI – Centralno-evropske inicijative, British Council-a (kroz program CC4WBs), Fondacije *Hajnrih Bel* u Beogradu, Media Deska – Kreativna Evropa Srbija, Austrijskog kulturnog foruma, Francuskog instituta u Beogradu, kompanija *Cinnamon Films* i *Textil* Užice, Poslovnog kluba Zapadne Srbije i drugih partnera.

Kontakt:  
Marija Todorović, menadžerka odnosa sa medijima  
Nezavisni filmski centar Filmart​ ​  ​

​e: [press.interaction@film-art.org](mailto:press.interaction@film-art.org) |​ m: ​0644523827

w: [www.interaction.rs](http://www.interaction.rs)   ​  
  
Pratite nas na društvenim mrežama:

[Instagram](https://www.instagram.com/interaction.docs/) |​ [Facebook](https://www.facebook.com/interaction.docs) |​ [YouTube](https://www.youtube.com/user/FilmArtPozega/videos?app=desktop)